Ο **Μπέρτχολντ Άουερμπαχ** (γερμανικά: *Berthold Auerbach*, φιλολογικό ψευδώνυμο του **Μόζες Μπαρούχ**, γερμ: *Moses Baruch Auerbacher*, 28 Φεβρουαρίου 1812 - 8 Φεβρουαρίου 1882) ήταν Γερμανός δοκιμιογράφος και λογοτέχνης εβραϊκής καταγωγής. Έγινε γνωστός κυρίως για το έργο του «*Χωριάτικες ιστορίες από τον Μέλανα Δρυμό*», που εκδόθηκε σε τέσσερα μέρη από το 1843 ως το 1853.

Βιογραφία
---------

Ο Άουερμπαχ γεννήθηκε το 1812 στον οικισμό Νόρντστεττεν, κοντά στο Χορμπ αμ Νέκαρ του βασιλείου της Βυρτεμβέργης. Αν και αρχικά προοριζόταν για ραβίνος, εν τέλει αποξενώθηκε από τον ορθόδοξο εβραϊσμό, επηρεασμένος από το έργο του φιλόσοφου του 17ου αιώνα Μπαρούχ Σπινόζα και ακολούθως στράφηκε προς τη λογοτεχνία.

Ο Άουερμπαχ σε ώριμη ηλικία.
Το 1836 εξέδωσε το δοκίμιο «*Ο εβραϊσμός και η νεότερη λογοτεχνία*» και ακολούθησε το επόμενο έτος μια νουβέλα εμπνευσμένη από τη ζωή του Σπινόζα, ενώ μερικά χρόνια αργότερα δημοσίευσε μια μετάφραση κειμένων του Ολλανδοεβραίου φιλοσόφου. Σημαντικότερο λογοτεχνικό έργο του Άουερμπαχ θεωρείται το τετράτομο *Schwarzwälder Dorfgeschichten* (ελληνικά: «*Χωριάτικες ιστορίες από τον Μέλανα Δρυμό*») που εκδόθηκε από το 1843 μέχρι το 1853. Άλλα βιβλία του είναι το δίτομο «*Ποιητής και έμπορος*», οι «*Ξυπόλητοι*», το «*Εντελβάις*» κ.ά.

Κατά τη διάρκεια της ζωής του, ο Άουερμπαχ ήρθε σε επαφή και ανέπτυξε φιλίες με Εβραίους λογοτέχνες και διανοούμενους όπως ο Μόζες Χες και ο Μόριτζ Χάρτμαν. Απεβίωσε στις 8 Φεβρουαρίου του 1882 στις Κάννες της Γαλλίας.

Αποτίμηση
---------

Ο Άουερμπαχ ασχολήθηκε με τη χειραφέτηση των Εβραίων, στην οποία είναι αφιερωμένη και το πρώιμο έργο του «*Ο εβραϊσμός και η νεότερη λογοτεχνία*». Αργότερα απέκτησε διεθνή φήμη με τις «*Χωριάτικες ιστορίες από τον Μέλανα Δρυμό*». Στα έργα του ξεχώρισαν οι περιγραφές της αγροτικής ζωής και των χαρακτήρων, η σύγκριση ανάμεσα στους ανθρώπους της υπαίθρου και των αστικών κέντρων (όπου εξιδανικεύονται οι πρώτοι), καθώς και οι φιλοσοφικές του απόψεις. Αν και ενίοτε η εργογραφία του δεν εντάσσεται στην κεντρική σκηνή της γερμανικής λογοτεχνίας, εντούτοις θεωρείται ένας από τους προδρόμους του γερμανικού ρεαλισμού.

Εργογραφία (ενδεικτική)
-----------------------

* «Ο εβραϊσμός και η νεότερη λογοτεχνία» (γερμ: *Das Judenthum und die neueste Literatur*, 1836).

* «Σπινόζα» (γερμ: *Spinoza*, 1837).
* «Ποιητής και έμπορος» (γερμ: *Dichter und Kaufmann*, 1840).
* «Χωριάτικες ιστορίες από τον Μέλανα Δρυμό» (γερμ: *Schwarzwälder Dorfgeschichten*, 1843-1853)
* «Ξυπόλητοι» (γερμ: *Barfüßele*, 1856).
* «Ο Ιωσήφ στο χιόνι» (γερμ: *Joseph im Schnee*, 1861).
* «Εντελβάις» (γερμ: *Edelweiss*, 1861)

Παραπομπές
----------

1. ↑  *Czech National Authority Database*. jn20000600502. Ανακτήθηκε στις 30  Αυγούστου 2020.
2. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12175695f. Ανακτήθηκε στις 10  Οκτωβρίου 2015.
3. 1 2 3  *Εκπαιδευτική Εγκυκλοπαίδεια. Παγκόσμιο Βιογραφικό Λεξικό*. **1ος**. Αθήνα: Εκδοτική Αθηνών. 1999. σελ. 340.
4. 1 2 3 4  «Berthold Auerbach». *britannica.com* (στα Αγγλικά). Britannica. Ανακτήθηκε στις 2 Φεβρουαρίου 2019.
5. ↑  Γουίν, Φράνσις (2001) [1999]. *Κάρολος Μαρξ. Η ζωή του*. Μετάφραση: Θεόφιλος Ξ. Τραμπούλης. Αθήνα: Ωκεανίδα. σελ. 59.
6. ↑  Iggers, Wilma. «Hartmann, Moritz». *yivoencyclopedia.org* (στα Αγγλικά). YIVO. Ανακτήθηκε στις 2 Φεβρουαρίου 2019.
7. ↑  Youngman, Paul A. (2005). *Black Devil and Iron Angel. The Railway in Nineteenth-century German Realism*. CUA Press. σελ. 27-28.

Βιβλιογραφία
------------

* *Εκπαιδευτική Εγκυκλοπαίδεια. Παγκόσμιο Βιογραφικό Λεξικό*. **τόμος 1ος**. Αθήνα: Εκδοτική Αθηνών. 1999.
* Γουίν, Φράνσις (2001) [1999]. *Κάρολος Μαρξ. Η ζωή του*. Μετάφραση: Θεόφιλος Ξ. Τραμπούλης. Αθήνα: Ωκεανίδα.
* Youngman, Paul A. (2005). *Black Devil and Iron Angel. The Railway in Nineteenth-century German Realism*. CUA Press.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 12350137
* **ΕΒΕ**: 118045
* LCCN: n85017032
* ISNI: 0000 0001 1038 5133
* GND: 11865103X
* SELIBR: 235782
* SUDOC: 030316049
* BNF: cb12175695f (data)
* BIBSYS: 90201371
* NKC: jn20000600502
* BNE: XX1198387
* CiNii: DA06427653

 |

 |